**Вацлаў Рачкавіч** (1420-я — да 1463) — каталіцкі біскуп луцкі.

Біяграфія
---------

Сын Якуба Рачкі Табутавіча, брат Міхны, Юндзілы і Яна Рачкавічаў. Як частка родавых уладанняў Вацлаву належала прынамсі доля ў Дзітве..

Напэўна, тоесны *Venceslaus Petri de Vaverka*, які зімовым семестрам 1444 года ўнёс поўную аплату за паступленне ў Кракаўскі ўніверсітэт. Патронім *Petri* выклікае некаторыя сумненні, праз яго луцкага біскупа Вацлава часта называюць сынам Пятра Рачкавіча. Аднак, як адзначае Ян Глінка[pl], пра Пятра, сынам якога мог бы быць яшчэ адзін Вацлаў з Ваверкі, сярод родзічаў-уладальнікаў Ваверкі няма сведчанняў. Тым часам як імя *Вацлаў* даволі рэдкае, а біскуп яўна названы сынам Рачкі і братам Рачкавічаў. Таму Глінка не выключае, што *Пётр* магло быць яшчэ адным імем Якуба Рачкі Табутавіча, што не выключэнне ў першым пакаленні па каталіцкім хрышчэнні Літвы.

У такім разе, Вацлаў нарадзіўся не пазней за 1431 год, бо ўзрост залічэння ва ўніверсітэт быў не меншы за 14 гадоў, хоць у Кракаўскім універсітэце таго часу вядомы залічэнні і 13-гадовых, аднак звычайна студэнты былі старэйшымі. Перад гэтым, магчыма, навучаўся ў Віленскай кафедральнай школе.

У 1451 годзе атрымаў дыплом бакалаўра *in artibus* (вольных мастацтваў), у *Liber promotionum* Кракаўскага ўніверсітэта запісаны як *Venceslaus de Wawerka Lithwanus*. Напэўна, тым часам быў канонікам Віленскага кафедральнага капітула, хоць гэта і не адзначана ва ўніверсітэцкіх дакументах, бо быў ужо дэканам капітула ў 1459 годзе, калі кароль Казімір Ягелончык намінаваў яго біскупам луцкім.

Зацверджаны як біскуп 10 верасня 1459 года Папам Піем II, 28 верасня праз свайго дэлегата ў Рыме заплаціў пошліну Курыі памерам 33 1/3 фларына. Паводле выданага 10 верасня ў Мантуі папскага брэвэ, Вацлаў Рачкавіч быў *in sacerdocio ac legitima aetate constitutus*, то-бок меў святарскае пасвячэнне і не менш за 27 гадоў — узрост, неабходны для прыняцця біскупскай хіратоніі. Такім чынам, нарадзіўся не пазней за 1432 год, што, аднак, не дае новых звестак. У актах Апостальскай Камеры[ru] запісаны як *Wenceslaus Raskonicz (Raskonitz)*.

Ад каго і калі Вацлаў прыняў біскупскае пасвячэнне, невядома. Звестак пра кіраванне Рачкавіча ў епархіі няма. Біскупам быў не болей за тры гады, ужо ў студзені 1463 года папскую кананічную правізію атрымаў яго наступнік. То-бок, нягледзячы на імаверна малады ўзрост, Вацлаў памёр да гэтага часу. Месца пахавання невядомае.

Згадваецца ў дзвюх данацыях родзічаў ад 1463 і 1479 гадоў для касцёла ў родавай Ваверцы. Да публікацыі гэтых дакументаў у *Кодэксе дыпламатычным кафедры і дыяцэзіі віленскай* Вацлаў Рачкавіч наогул не быў вядомы.

Заўвагі
-------

1. 1 2 3 4 5  Glinka 1959, T. V, s. 50.
2. ↑  Glinka 1959, T. IV, s. 93.
3. ↑  Wisłocki 1886, s. 9-10.
4. 1 2 3 4 5 6  Prokop 2011.

Літаратура
----------

* *Wisłocki W.* O wydawnictwie Liber diligentiarum Krakowskiego Fakultetu Filozoficznego z lat 1487-1563. — Kraków, 1886.
* *Krzysztof Rafał Prokop.* Sylwetki biskupów łuckich. — Biały Dunajec — Ostróg, 2011. — С. 33-34.
* *Jan Glinka* Ród Klawsucia w wiekach XIII—XIV. Ze studiów nad kształtowaniem się i różanicowaniem spolecznym bojarstwa litewskiego // *Studia Źródłoznawcze.Warszawa*. — Poznan: 1959. — Т. IV. — S. 85-107; T. V. — S. 35-55.